மாமா சொன்னபிறகு தம்பியைக் கண்டு பிடிக்கிறது லேசுப்பட்ட விசயமல்ல என்பது புரிய ஆரம்பித்தது, மூர்த்தியோடு மூதூர்ப் பயணம் போகிற விசயத்தை அவரிடம் சொன்னால் கட்டாயமாக போக வேண்டாம் என்றுதான் சொல்லுவார். அவன் குழம்பிப் போய்த் திரும்பினான். அவர் சொன்னதெல்லாம் தலைக்குள் பம்பரம் சுற்றின. பாயை விசிறி விழுந்தான். தலகணியை நெஞ்சுப் பக்கம் அணைத்துக் கொண்டு கண்ணை மூடிப் பார்த்தான். நித்திரை கண்ணைச் சுழட்டிற்று. சில்வண்டின் சூசூசூ ரீங்காரம் இருட்டின் அமைதியில் தெளிவாக கேட்டது. புரண்டு புரண்டு பார்த்தான். நெற்றியில் கை வைக்க உள்ளங்கை அகலத்துக்கும் சூடு.